**Lombardian ympäriajo 2007** oli järjestyksessään 101. maantiepyöräilyn Lombardian ympäriajo. Kilpailu käytiin 242 kilometrin reitillä Varesesta Comoon 20. lokakuuta 2007. Damiano Cunego voitti *Giro di Lombardian* toisen kerran urallaan.

Kahden tunnin ajon jälkeen kilpailun kärjessä ajoivat Jesús Del Nero, Bernhard Kohl, Pablo Lastras, Alberto Losada, Alan Pérez, Morris Possoni ja Matteo Tosatto, 10 minuuttia ja 50 sekuntia pääjoukon edellä. Madonna di Ghisallon nousussa kärkiryhmään jäivät jäljelle Losada, Pérez, Possoni ja Tosatto. Suurimmat ennakkosuosikit olivat 18 ajajan takaa-ajoryhmässä, kolme minuuttia kärkimiesten takana. Tosatto karkasi kärkiryhmästä ja saapui ensimmäisenä 44,3 kilometrin päässä maalista sijainneen Ghisallon huipulle.

Team CSC vastasi vauhdinpidosta takaa-ajajien ryhmässä, ja kun muut karkulaiset Tosattoa lukuun ottamatta oli saavutettu, lähti Karsten Kroon irtiottoon. Hän saavutti Tosatton Civiglion nousussa 15 kilometrin päässä maalista, ja pian myös kilpailun ennakkosuosikit olivat hänen mukanaan. Damiano Cunego, Fränk Schleck, Riccardo Riccò ja Cadel Evans olivat nousun huipulla kärjessä, Paolo Bettini sen sijaan putosi ryhmästä. Samuel Sánchez ja Vladimir Gusev tavoittivat neljä kärkiajajaa alamäessä, ja ennen 2,85 kilometrin mittaisen San Fermon nousua myös Igor Antón, Thomas Dekker, Aleksandr Kolobnev, Luca Mazzanti ja Davide Rebellin nousivat kärkijoukkoon. Juuri ennen nousun alkua Schleck kaatui ja menetti voittomahdollisuutensa.

Cunego ja Riccò hyökkäsivät San Fermon nousussa samanaikaisesti tien eri laidoilta. Nousun huipulla, viisi kilometriä maalista, he olivat kymmenen sekuntia takaa-ajajien edellä, ja pystyivät hyvällä yhteistyöllä pitämään etumatkan maaliin saakka. Loppusuoralla Riccò ajoi edellä, kunnes Cunego ohitti hänet melko helposti sata metriä ennen maalia. Samuel Sánchez sijoittui kolmanneksi ja Cadel Evans varmisti kuudennella sijallaan UCI ProTour -sarjan kokonaisvoiton.

Tulokset
--------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  | Ajaja | Maa | Joukkue | Aika |
| --- | --- | --- | --- | --- |
| 1 | Damiano Cunego | Italia Italia | Lampre-Fondital | 5.52.48 |
| 2 | Riccardo Riccò | Italia Italia | Saunier Duval - Prodir | sama aika |
| 3 | Samuel Sánchez | Espanja Espanja | Euskaltel-Euskadi | + 10 |
| 4 | Andy Schleck | Luxemburg Luxemburg | Team CSC | + 10 |
| 5 | Davide Rebellin | Italia Italia | Gerolsteiner | + 10 |
| 6 | Cadel Evans | Australia Australia | Predictor-Lotto | + 10 |
| 7 | Luca Mazzanti | Italia Italia | Ceramica Panaria-Navigare | + 10 |
| 8 | Thomas Dekker | Alankomaat Alankomaat | Rabobank | + 10 |
| 9 | Giovanni Visconti | Italia Italia | Quick·Step - Innergetic | + 16 |
| 10 | Chris Horner | Yhdysvallat Yhdysvallat | Predictor-Lotto | + 16 |

Lähteet
1. 1 2 3 4 5  Gregor Brown: 101st Giro di Lombardia - ProT Italy, October 20, 2007 *cyclingnews.com*.  20.10.2007. Viitattu 16.10.2009. (englanniksi)

 |